Man doodgeskiet in oproer by Hekpoort | Netwerk24
Deur Werner Beukes 20 November 2018 21:05
'n 45-jarige man is Maandag deur 'n lid van 'n gemeenskapspolisiëringsforum (GPF) doodgeskiet in 'n gewelddadige protesoptrede in Hekpoort naby Hartbeespoort in Gauteng.
Volgens konst. Lucky Matome, polisiewoordvoerder, het polisiebeamptes saam met lede van die GPF Maandag omstreeks 19:00 by 'n protesoptrede vir beter dienslewering in Hekpoort aangekom waar betogers hulle met klippe en bottels bestook het.
"Skote is afgevuur en een van die betogers, 'n 45-jarige man, is geskiet. Die man is op die toneel dood en 'n saak van moord word deur die onafhanklike polisieondersoekdirektoraat (Opod) teen 'n lid van die GPF ondersoek," het Matome gesê. Volgens Matome is vier mans en 'n vrou, almal tussen 25 en 39 jaar, oud in hegtenis geneem.
"Die verdagtes sal eersdaags op aanklagte van openbare geweld in die landdroshof in Krugersdorp verskyn."
Konst. Gloria Maswanganye van die polisie aan die Wes-Rand het die voorval bevestig. "Die geweld het nie uitgekring nie en die situasie is onder beheer. Die polisie sal voortgaan om die gebied te monitor om te verhoed dat die geweld weer opvlam."